khistorydata/jeongjo-sjw-relations huggingface dataset:
정조 10년
領議政鄭存謙箚曰。伏以。摛院淸齋。眞殿展禮。聖孝冞光。玉體愈康。區區下忱。不勝欣祝。仍念臣。向徹疾痛之呼。及承聖批。諭之以安心善攝。欲其生之德意。藹然春溫。伏地惶感。莫省攸措。至於出而視事之敎。以臣已廢之疾。承此策勉之旨。撫躬自傷。益切惶蹙。今臣所罹危疾。卽是風病再發。頹年此疾。理必無全。猶冀萬一之幸。雜試鍼藥。多方潦治。今至九日。而半禮不遂。終無分減。少觸外氣。變症立至。僵委床簀。作一籧蒢。密室塞竇。擁衾發汗。不省四到。苟延時日之喘。直是未冷之屍耳。噫。臣受恩罔極。報蔑絲毫。區區所自效。惟在於殫竭奔走。而天之所廢。病至於此。陳力就列。已矣無望。瞻望雲天。有淚無從。中書重地。豈臣養病之坊。而民憂方棘。廟務漸殷。不生不滅。一味屍居。知覺時回。五內戰灼。本症之外。又添一病。上以貽癏曠之憂。下以促垂死之命。公私兩傷。惶隘俱切。況今客使到京。期日漸迫。迎待之際。鼎席宜備。國體所關。已例可按。其所變通。尤不容遲緩。顒俟屢日。迄無處分。玆不得不冒死申籲。伏乞天地父母。諒臣病之危篤。亟遞臣議政之職。勿令虛縻。使三公咸備。以幸國事。俾臣得以安意就盡。千萬泣禱。答曰。省箚具悉卿懇。愼節尙爾彌留。曷勝憂慮。卿其安心勿辭。益加善捗。趁勅行到京。卽爲造朝。仍傳曰。此批答。遣史官。傳諭于領議政。
정조 10년
左參贊金魯鎭疏曰。伏以。臣罪。臣自知之。以一國共討之賊。而罪止減死。以三尺必誅之義。誠淺沬血。一疏陳請。竟至奉行。遂使王法不伸。輿憤益激。此臣之罪也。區區迷見。竊以爲。有司爲任。旣異言責。向後用法。無關竄配。雖未免率爾擧行。其溺職大矣。顧其罪。豈譴罷薄勘。所可贖哉。職名遞解。雖出曲庇之恩。堂箚論勘。可見公議之嚴。廉防旣重。情踪難安。玆敢略控短章。仰暴微懇。伏乞聖明。亟命鐫削臣所帶見職。以謝人言。俾安私分。不勝幸甚。答曰。省疏具悉。卿其勿辭行公。
정조 10년
副司直金思穆疏曰。伏以。日月不居。禮葬奄過。臣民慟冤。愈允愈新。伏惟我聖上止慈之痛。尤何以自抑。臣不任區區憂慮之至。噫嘻。痛矣。李廷楫等之罪。可勝誅哉。何幸乾斷夬揮。王章可伸。而旋有減死遠配之命。臣忝在執法之列。固當覆難之不暇。而聯疏纔入。嚴敎繼下。有司之臣。事體自異。旣不敢終始爭執。竟至於循例奉行。不待人言。只切慙恧。迺者堂箚峻發。至請譴罷。臣之不職之罪。益無所逃。而聖度天大。不惟不加之罪。特許恩遞。俾伸廉隅。私心之感惶。尤當如何。而公議之論責。無以自解。玆敢冒入文字。仰瀆崇聽。伏乞聖明。亟令攸司。勘臣當被之律。以謝人言。以靖私義。不勝幸甚。答曰。省疏具悉。卿其勿辭行公。
정조 10년
丙午八日十六曰巳時。上御重熙堂。左承旨入侍時。左承旨徐鼎修。記事官金孝建李崑秀尹行任。以次進伏訖。上曰。領相之病。尙爾彌留云。勅行不可無首相。此爲可悶矣。鼎修曰。領相之病。時日之內。萬無起動之望云矣。上曰。勅行旣不得於卄五日入來。則勢將以初三日入京云。沿路遲滯之弊。誠可悶矣。鼎修曰。一日一站。前所未有之事。沿路貽弊。誠爲不少矣。命退。承史以次出。
정조 10년
丙午八月十六日酉時。上御重熙堂。右承旨入侍時。右承旨趙衍德。假注書朴蓍壽。記事官李崑秀尹行任。以次進伏訖。上命讀公事。仍命退。諸臣以次退出。
정조 10년
行都承旨李秉模坐。左承旨徐龍輔未肅拜。右承旨趙衍德坐直。左副承旨徐瀅修坐。右副承旨李集斗坐直。同副承旨洪義榮未肅拜。注書金孝建病一員未差。假注書李相璜仕直。事變假注書李貞運仕。
정조 10년
李集斗啓曰。大司憲洪良浩。掌令金寅燮禹禎圭疏批未下。執義李東郁。持平姜錫龜在外。持平尹悌東未署經。監察茶時之意。敢啓。傳曰。知道。
정조 10년
李秉模啓曰。來二十一日朝參日次。而以國忌齋戒。頉稟之意。敢啓。傳曰。知道。
정조 10년
李秉模啓曰。來二十一日。輪對日次。而以國忌齋戒。頉稟之意。敢啓。傳曰。知道。
정조 10년
趙衍德啓曰。勅行渡江。本曹多有擧行之事。戶曹判書鄭一祥。自鄕上來云。卽爲牌招察任。何如。傳曰。允。
정조 10년
傳于李秉模曰。承旨入侍。
정조 10년
注書金孝建病。代以李相璜爲假注書。
정조 10년
李集斗啓曰。右邊捕盜大將趙圭鎭。以禁軍別將。明日龍虎營習陣。出去矣。所佩命召及大將牌傳令牌。何以爲之。敢稟。傳曰。仍佩往來。
정조 10년
以寶劍望單子。傳于李秉模曰。懸頉及未肅拜摠管許遞。前望單子入之。待下批。修正入啓。
정조 10년
摠管前望單子入之。廣陵君烻落點。
정조 10년
傳于徐瀅修曰。左承旨同副承旨許遞。前望單子入之。
정조 10년
承旨前望單子入之。徐龍輔洪義榮落點。
정조 10년
兵曹口傳政事。副司勇單李集箕李藎模。
정조 10년
以副修撰姜忱牌不進罷職傳旨。傳于趙衍德曰。只推。
정조 10년
趙衍德。以弘文館言啓曰。本館下番。連日闕直。事甚未安。副修撰姜忱。旣有只推之命。卽爲牌招入直。何如。傳曰。允。
정조 10년
趙衍德。以備邊司言啓曰。因院啓辭。勅使接見時說話。依例書入。而令廟堂增刪。以備睿覽事。允下矣。今此書入。措語別無可改者。還送政院。依此書入之意。敢啓。傳曰。知道。
정조 10년
趙衍德。以御營廳言啓曰。本廳糧餉色從事官李鼎勳。身病甚重。勢難察任。改差。何如。傳曰。允。
정조 10년
洪義榮。以義禁府言啓曰。今此勅使在館時。三門把守假都事三員。依例令該曹。預爲差出。以爲習儀時分差之地。何如。傳曰。允。
정조 10년
右尹趙煥疏曰。伏以。皇天不吊。离日奄晦。墓隧永閟。虞卒已過。臣民號慟。曷有其極。伏況我殿下。以聖人止慈之情。遭天倫罔涯之慼。悲疚易致過節。天和不瑕有損。臣不勝焦煎憂慮之至。仍伏念臣。年紀衰朽。知識鈍劣。百無才藝。四絶攀援。徒荷聖明朝陶甄之化。猥叨下大夫緋玉之列。計年則殆近卄載。實仕則未滿半歲。臣固知樗櫟之才。不合需用。桑楡之景。已迫遲暮。生逢明時。旣無絲毫一分之報。名係朝籍。且乏犬馬半日之效。秖甘投置閑散。粗守微分。至於一步前進。餘念已斷。不意千萬夢寐之外。乃有京兆陞擢之命。恩出特簡。秩忝小宰。臣始也惝怳。終焉感泣。手奉華誥。五內失守。噫。亞卿。命德之器也。苟非才能足以簡拔。勞勩可以奬用。則上不得以遽然濫授。下不得以恬然冒膺。臣素蔑一能之可稱。寸勞之可紀。而濟之以匪分之職。施之以不世之恩。異數曠絶。寵渥冞隆。臣仰認天地之德。曲遂微物。而益感雨露之私。獨偏臣身。聖眷雖極於收簪。菲姿實慙於玷器。一世嗤點。理所必至。而在朝家愼簡之政。當如何哉。第臣又有私心之萬萬兢惶者。臣弟臣㻐。偏荷國恩。位廁崇班。臣亦猥蒙洪造。濫升宰列。履滿之懼。戒惕尤深。祗緣伊日。時値急遽。義重享役。他不暇顧。冒沒出肅。臣心惶恧。益無所措。玆敢瀝陳衷懇。冒瀆崇嚴。伏乞俯垂諒察。特收臣新資之命。以重公器。以安賤分。千萬幸甚。答曰。省疏具悉。卿其勿辭行公。
정조 10년
掌令禹禎圭疏曰。伏以。皇天不吊。我邦家离輝奄閟。玄隧已封。國勢有綴旒之危。臣民無係望之所。冤號痛隕。率普惟均。伏況我殿下。以止慈之情。遭至切之慼。觸境悲悼。當作何懷。伏願深自寬譬。益加保嗇。仰以慰殿宮憂慮之心。俯以副中外祈祝之誠焉。仍伏念臣。卽嶺外疏逖之一賤品耳。人本下劣。才又滅裂。晩竊倖第。祇爲祿仕。而濫蒙洪恩。再佩縣符。涯分已踰。至若淸顯之職。初非夢想所到。而向者柏府除旨。忽及於鄕廬跧伏之日。職是初授。榮極遠召。含恩畏義。不敢遲徊。聞命登道。未及歸次。幸蒙恩遞。曾未幾何。復叨見職。臣誠惝怳驚惑。罔知措躬之所也。嗚呼。朝廷庶官。孰非難愼。而臺閣重任。最宜掄簡。如臣鹵莾。生長遐鄕。聞見孤陋。其於時政得失。世務緩急。無異聾瞽之於鍾鼓丹靑。則何嘗一毫近似於言責之任哉。況此掌憲爲職。非如諫官之專尙獻替者。糾察百僚。其任也則臣之巽軟。可以能乎。董正風俗。其任也。則臣之庸愚。可以能乎。伸冤禁濫。其任也則臣之昏憒。可以能乎。捨是數者。而只以豸冠白簡。隨行遂隧。出入殿陛。一味媕婀。則堂堂聖朝。顧安用此等掌憲爲哉。顧今懲討不行。輿憤久鬱。此時法從之官。苟非風裁素著。言議不苟者。則莫宜居之。與其冒出而徒貽含默之譏。無寧必辭而甘被逋慢之誅。反復思量。承膺無路。玆敢略陳短章。仰暴衷懇。伏乞聖慈。特垂諒察。亟許鐫免。以重臺選。以安私分。不勝幸甚。臣方乞免之不暇。而若其大義理關頭。係國家安危者。則不可以陳言而終廢。不可以疏跡而亦默。玆敢沬血而仰陳。惟聖明垂察焉。噫嘻。國運不幸。丙丁以來。亂逆層生。兇孽寔繁。而鋤治之道。失於太寬。窩窟之鄭妻龜柱。當誅不誅。假息於前。根柢之國榮德相。當孥不孥。屈法於後。亂本自在。禍萌漸滋。至若揆衡之妖獄。實由鄭妻之移置。而詬天罵日之澤白。設計稱兵之仁京。敢爲德相之後殿。瑮福。祥衡之凶醜。又踵於龜柱國榮。則是雖改頭換面。無不連腸接肚。首尾相續。前後共貫。而惟彼夏賊之窮凶情節。實是開闢以來。所未聞所未見者也。擧國臣庶。孰不欲食其肉寢其皮。而适雲之律。終未夬施。神人之憤。尙今未洩。世安有如許王法。如許國綱乎。是以舊逆新孽。相繼跳踉。百怪千奇。無所不有。向來李魯春則本以反復之性。掇拾劇賊之口氣。甘爲逆徒。挺身立幟。迺者李東馨則亦以漏網之類。潛襲凶逆之餘論。假托彈章。復售兇圖。此莫非懲討不嚴。隄防已壞。兇醜之徒。無所畏戢而然也。臣愚死罪。竊以爲。亂本不拔。則義理無可明之日。義理不明。則凶逆無可息之時。雖欲務從寬假。自歸鎭安。其將末如之何矣。然則今於劇賊物故之後。徒流案爻周之命。又何爲而遽降也。噫。龜柱之貫盈罪惡。已悉於三司諸臣之箚啓。臣不必更加臚列。若使此賊。早伏邦刑。痛絶亂源。則瑮福諸賊。何敢暗地糾結。密計排布乎。只緣渠魁之未殲。每致遺孽之接踵。此宜監戒。益加懲治。而今此爻周之敎。有若尋常偏配之身故疏滌者然。此雖出於我聖上仰慰慈殿之意。而君讎國賊之如龜柱者。失刑於生前。洗案於死後。則天下之包兇稔惡者。將何以懲戢哉。伏願殿下。翻然改圖。所下傳敎。亟命收還。三司所請。一竝允從。使亂賊知懼。隄防無壞焉。噫嘻。痛矣。今番兇醫輩罪惡。可勝誅哉。惟我殿下。光承曆服。春秋雖在鼎盛。儲詷尙云晼晩。一國臣民。如渴顒望。而何幸祥騰重輝。位定貳極。宗國溢主鬯之慶。億兆切延頸之喜。豈料沖齡。纔到五歲。睿質奄隔千古耶。究厥所祟。一則兇醫。二則兇醫。天行時氣。自有按治之術。聖疹翌瘳。可驗平順之候。則固當急進當劑。預防餘症。而所謂廷楫輩。不思審愼之道。亦昧保護之方。始也徑斷乳道。眞元已多虛損。終焉妄投峻劑。積氣兼以發作。使我無憂之聖心。抱此罔極之至慼。論其罪狀。寸斬無惜。尤可痛者。方其議藥之際。欲得良醫之人。則豈無術業之精通者。而其所引進。不出於渠輩之姻婭切親。要濟己私。賭取恩賞。此所以國人皆曰。可殺者也。使渠罪犯。只在於術業之粗淺。已難免可貴之誅。況其情跡之隱匿。罪惡之昭著。有百倍於可貴者乎。此不可一日容息於覆載之間。而今此處分。大違群情。未知聖上。有何一毫顧惜於渠輩。而若是從輕耶。伏願殿下。廓揮乾斷。亟令王府。竝爲嚴鞫得情。明正典刑。少洩臣民悲冤之情焉。答曰。省疏具悉。所陳悉諭諸批。爾其勿辭察職。
정조 10년
丙午八月十七日辰時。上御重熙堂。右承旨入侍時。右承旨趙衍德。記事官金孝建李崑秀尹行任。以次進伏訖。上曰。館伴入侍。賤臣承命出。與館伴李性源進伏。上曰。彼國儀註中。多有商量節損者。卿與大臣相議停當後。一依大淸會典。增刪以來。好矣。上曰。藥房提調入侍。賤臣承命出。與藥房提調徐有隣進伏。上曰。進御加減養胃湯。一貼式煎入。性源曰。迎勅習儀。以今十九日擧行事命下。而大禧廟秋享祭相値。勅行入京日字尙遠。習儀則無故日退行。何如。上曰。以二十日爲之。儀註出來之後。自多釐正事。習儀勢將差晩還宮。當於二十一日爲之。以此分付。可也。命退。諸臣以次出。
정조 10년
丙午八月十七日。上御重熙堂。左承旨入侍時。左承旨徐鼎修。假注書朴蓍壽。記事官金健修李崑秀。以次進伏訖。上命左副承旨入侍。徐瀅修進伏。上曰。試官閣臣入侍。賤臣承命出。與提學李性源。直提學李秉模。直閣鄭大容。待敎尹行任偕入進伏。上命提調入侍。賤臣承命出。與徐有隣偕入進伏。上曰。兩西狀啓中。勅行日字相左事。卽令延接都監。行會査問。性源曰。迎勅時床巾。當以皁色爲之乎。宜有分別故。敢此仰達矣。上曰。從便爲之。性源曰。今番迎勅後茶禮。知委各該司矣。崇政殿茶禮。翌日館所茶禮。又翌日請來茶禮。送勅時餞茶禮。凡四度磨鍊擧行乎。上曰。依爲之。性源曰。卽者關西道臣。以通官贈給事。有所報來矣。蓋己酉則四通官。而今番則五通官之故。所加給通官一員銀子爲一千兩云。以此贈給之意。一體知委於三道道臣及開城府。而都監擧行。亦依此例乎。上曰。依爲之。出擧條上曰。分付內閣。檢書薦人竝召入。製述試券入之。賤臣承命持入。上命試官考試訖。上曰。講冊入之。使之次次應講。講訖。性源曰。檢書官取才入格人幼學李集箕。業幼李藎模。令該曹口傳付軍職。使之冠帶常仕。何如。上曰。依爲之。出擧條上曰。新除授承旨。待明朝牌招。出榻敎仍命退。諸臣以次退出。
정조 10년
行都承旨李秉模齋宿。左承旨李祖承齋宿。右承旨徐龍輔齋宿。左副承旨未差。右副承旨未差。同副承旨洪義榮齋宿。注書金孝建齋宿一員未差。假注書李相璜齋直。事變假注書李貞運仕。
정조 10년
徐龍輔啓曰。明日大駕詣慶熙宮後。王大妃殿惠慶宮問安。何承旨進去乎。敢稟。同副承旨進去。
정조 10년
洪義榮啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
洪義榮啓曰。御營聽將官來言。今日本廳軍兵。日次私習云矣。敢啓。傳曰。知道。
정조 10년
承旨前望單子入之。洪明浩落點。
정조 10년
洪義榮啓曰。今日齋宿時。承旨當爲備員。而新除授右副承旨洪明浩在外。合有變通之道。何以爲之。敢稟。傳曰。許遞。前望單子入之。
정조 10년
承旨前望單子入之。李在學李祖承落點。
정조 10년
傳于洪義榮曰。左副承旨入侍。
정조 10년
兵曹口傳政事。副司直單徐浩修吳載純。
정조 10년
洪義榮。以弘文館言啓曰。本館下番。連日闕直。事甚未安。今日政新陰授玉堂。待下批。仍卽牌招入直。何如。傳曰。允。
정조 10년
有政。吏批。判書兪彦鎬進。參判趙時偉進。參議李集斗進。行都承旨李秉模進。李翼鎭沈樂洙爲副修撰。金履素爲刑曹判書。沈豐之爲刑曹參判。孟至大爲禮曹參議。鄭一祥爲禮賓提調。訓鍊都監提調單。檢書官二單李集箕李藎模。
정조 10년
兵批。行判書李命植別入直進。參判趙鼎鎭外司齋宿。參議柳誼入直進。參知李夔守宮。同副承旨洪義榮進。副護革單具明謙。副司直單洪秀輔申益彬徐鼎修尹㬦崔金宇鎭金載人朴天衡李喆模。副司果單朴春源白成一。
정조 10년
洪義榮啓曰。漢城右尹有闕之代。有今日政差出之命。而開政時。不爲擬入。臣以政廳承旨。而亦有不察之失。不勝惶恐。而當該政官。竝推考。何如。傳曰。允。
정조 10년
洪義榮。以吏曹言啓曰。今此永禧殿秋奉審告由祭獻官。以行副司直沈豐之塡差矣。今日政。拜刑曹參判。凡五享之外。刑官。例不得差祭。則事當草記改付標。而旣已淸齋。使之仍爲受香之意。敢啓。傳曰。知道。本職許遞。令該曹口傳付軍職。
정조 10년
李秉模。以吏曹言啓曰。明日動駕時。左右通禮。不可不備。而左通禮許晪。素患癖積之症。近添寒感。食飮全却。牽忍刺痛。萬無起動供職之望云。身病旣如是沈重。則勢難察任。今姑改差。其代口傳備擬以入之意。敢啓。傳曰。知道。
정조 10년
吏曹口傳政事。以崔景岳爲左通禮。徐有慶爲分內局提調。
정조 10년
兵曹口傳政事。副司果單沈樂洙。
정조 10년
洪義榮。以戶曹言啓曰。慶熙宮各殿堂及內外行閤。內各司修葺之役。今日完畢之意。敢啓。傳曰。知道。
정조 10년
李祖承。以禮曹言啓曰。卽接愍懷墓補土所都廳及守衛所報。則本墓所曲墻修改。今八月十二日。先爲畢役。白虎沙汰處。同月十七日夕畢役云矣。敢啓。傳曰。知道。
정조 10년
李祖承。以補土所言啓曰。愍懷墓曲墻西邊頹圮。今八月十二日。先爲修改。白虎上沙汰水源三洞合流處。長九十尺。廣二十二尺。深三尺。合流橫破處。長十六尺。廣三尺。深八尺。合流下潰缺處。長一百四十尺。廣十一尺。深三尺。而禮曹奉審時。破傷處尺量。只擧其大體故。今番始役後。隨其穿鑿之大小。竝爲補築。以本縣山量尺量之。則合爲二百四十六步。比諸當初摘奸時步數。實有倍焉。而近地深谷中。適得石子屢萬塊。雜以土石。堅築完補。事半功倍。不日完役矣。初次區劃錢四百兩中。用餘一百二十餘兩。則墓屬之勤勞者處。分給百兩錢。分送於戶。惠廳。追後請得錢二百兩。初不取用。十七日夕畢役。都廳與看役將校入來之意。敢啓。傳曰。知道。意謂巨役。如是速完。極可幸也。看役都廳及牌將等書啓。
정조 10년
洪義榮。以兵曹言啓曰。今此慶熙宮動駕時軍兵。有依二十五日例擧行之命。故臣愚淺之見。以爲軍兵。旣用二十五日之例。則都領大將。亦依此例爲之。以禁衛大將都領之意。節目修啓。仍爲移關該營矣。卽伏見傳敎下者。臣妄率昏謬。自無所逃。合被大何。罰止問備。罪重勘薄。伏地悚慄。第伏念動駕隔宵。前後廂軍。不可無統領之大將。以何大將領率乎。敢稟。傳曰。俄者問備。只欲存事體也。節目旣以啓下。不必改磨鍊。出宮時禁將都領。還宮時則訓將依例隨駕。可也。
정조 10년
徐龍輔。以都摠府言啓曰。今日入直內三廳武兼禁軍及軍兵等。當爲中日射習。而國忌相値。不得爲之之意。敢啓。傳曰。知道。
정조 10년
洪義榮。以訓鍊都監言啓曰。今八月十九日。慶熙宮擧動時。依兵曹節目。興化門元內入兩處當次入直軍二百名中。挾輦軍一百名除出。將官率領侍衛北一營兵馬五十名。西營步軍五十名。新營標下軍四十名。各其將官率領。依例擧行。而昌德宮外營入直。依去月二十五日例。減三分一之意。敢啓。傳曰。知道。
정조 10년
徐龍輔。以訓鍊都監言啓曰。頃因特敎。慶熙宮局出身入直。以直處之無異露處。使之出直矣。今則旣自該曹。改建直所云。其在愼重之道。仍爲闕直。事甚疎虞。依例入直。何如。傳曰。上下闕。以一番。分半入直。集賢門軍。還宮間。折半入直。入廟前擧動。皆依此擧行。可也。
정조 10년
洪義榮。以訓鍊都監言啓曰。依草記批旨。明日慶熙宮經宿時。永肅門入直局出身四十五人中。二十二人除出。局別將一員率領。入直於崇義門。集賢門軍三十名內。折半入直。還宮後。依例還入直。而竝待標信擧行之意。敢啓。
정조 10년
李祖承。以御營廳言啓曰。今八月十九日。慶熙宮擧動時。集春營東營入直軍。依去月二十五日例。減三分之一。還宮後。依前入直之意。敢啓。傳曰。知道。
정조 10년
徐龍輔。以守禦廳言啓曰。勅使前排大旗幟。依甲辰年例。令守摠兩營擧行事。迎接都監堂上。頃已筵稟定奪。而取考甲辰謄錄。則入京時本廳擧行。回還時摠戎廳擧行矣。今番勅使入京時。亦依此例。五方旗各一面。五神旗各一面。黃門旗一雙。淸道旗一雙。金鼓旗一雙。合十六面。自迎恩門替代排立。仍爲前導。而今二十日習儀時。亦爲定送之意。敢啓。傳曰。知道。
정조 10년
大司憲洪良浩疏曰。伏以。旻天弗吊。前星奄晦。流光不淹。玄隧已閉。帀域痛冤。攀慕靡逮。伏況我殿下。以聖人止慈之情。遭人倫無涯之慼。念匕鬯之靡托。悲聲容之漸遠。雖以達觀之大度。難抑觸物之至恫。潛疚隱傷。不瑕致損。區區不任憂迫之至。仍念臣。性懦而辭拙。跡崎而年衰。屢入臺地。無一建明。固爲淸朝之羞。而昨冬之叨見職也。伏見李魯春酌處之命。敢與僚臺。聯陳短箚。批旨未下。職名旋遞。言歸妄率。事異臺例。臣惶愧交中。如負大何。伊後復叨。引義自免。卽通朝之所共諒也。不意今者。除旨又辱。臣誠驚隕悶阨。罔知攸措。僨誤之地。理難冒進。兢蹙之心。久而冞切。自顧情勢。不敢以臺閣自居。伏乞聖明。亟賜譴斥。以重臺體。以安賤分焉。臣旣引訟自處。何敢開口言事。而誠切冤憤。義重懲討。敢此冒死而陳之。噫嘻。痛矣。議藥醫官之罪。可勝誅哉。情犯之貫盈。已悉於前後聲討之章。臣不敢張皇臚列。重慼我聖心。而不過一言而斷之。卽所謂國人皆曰可殺者也。尙令戴頭。未伏王章。群情之憤鬱。凡幾月矣。幸殿下旣循臺請。將擧邦憲。旋收成命。擬以末減。其何以伸公議而洩輿憤乎。至於宣洩大內之事。尤是罔赦之斷案。此而不誅。法將何施。相箚之聯進。院啓之屢煩。可見物情之不可遏。公法之不容屈。伏乞依前批旨。亟命訊鞫焉。至若龜柱。是何等元惡大憝。而忍戴一天之讎。未擧兩觀之誅。致令生移善地。臥死牖下。神人之憤。到此益切。而遽下爻周。罪籍之命。聖意之攸在。臣非不仰認。而古今天下。安有如許凶逆。而旣逭肆市之典。反洗丹書之名者乎。此不但一時刑政之失。竊恐亂賊之無所懲。倫彝從此墜矣。寧不大可憂哉。伏願亟寢成命。俯循群情焉。答曰。省疏具悉。所陳。悉諭請批。卿其勿辭行公。
정조 10년
副校理申耆疏曰。伏以。日月迅邁。惟我文孝世子。玄隧永閟。成事旣訖。擧國冤呼之痛。愈久愈切。如臣者。名忝舊僚。尤不勝痛裂崩迫之至。仍伏念。臣於向日。上奉嚴命。下速臺評。悚惕慙悔。社門屛伏。自知獲罪於高論。已分永謝於明時。不意匿瑕之念。特侈收簪之渥。除旨聯翩。式月斯降。滓穢賤臣。何以得此。惝怳感泣。莫省所措。伊時事會。適値非常。臺閤體貌。隳損無餘。司直之言。固無足怪。然彼若以合辭之初不嚴峻。停啓之太涉輕遽。譏斥臣一如廷紳之言。章甫之論。則臣當愧服之不已。而一切反是。數啓撤至。謂公議之少伸。半日相持。且曰諸臺之有罪。而獨擧末後之免冠一節。直歸之於臨事恇怯。受人指揮之科。無乃急於詆斥。未深商量耶。臣之所以眼厚而躬悼者。猥蒙厚恩。歷遍華顯。居恒愛君之誠。自謂不後於人。而緣臣無狀。致有聖心之激惱。辭敎之失平。一則臣罪。二則臣罪。雖被重譴。曷足贖此身名。今旣僇辱。情蹤又益危蹙。見職去就。初無可論。翺翔宿趼。此生無望。瞻望象魏。只有淸淚之被面而已。昨夜游違。未蒙例勘。今又隨詣。略暴衷情。伏乞聖慈。俯垂矜諒。削臣所帶之職。治臣逋慢之罪。仍令選部。勿復檢擬於三司之銜。以謝人言。以靖私義。不勝大願。臣旣自劃於是職。則不宜贅及於他事。而臣亦三司舊物。事在目下。敢此附陳焉。噫嘻龜賊。是何等凶逆也。顯戮未施。陰誅先加。國人憤惋。莫不欲手磔其屍。而乃者爻周罪籍之命。何其過中之甚也。大小箚啓。交口爭執。今不必更事臚列。而臣於此。竊有所憂慨者。徒流案爻周。乃是無於法之法也。殿下遽爾劫始於向來一罪人。畢竟書其爵秩。無異於身死蒙放。職牒還給者然。有識之竊歎。尙此未已。豈料無前之擧。更及於三罪四案之臣魁大慝也哉。王章之壞舛。盛德之貽累。比前尤萬萬矣。惟願亟回聖心。收還成命。俾得邦典無或撓屈。亂賊有所懲畏焉。至若醫官之罪犯。惟宜嚴鞫正法。以洩臣民沫飮之慟。而臺啓乍允。傳旨旋寢。不過廷楫減死遠配而止。其餘兩醫。則將使食息於輦轂之下。此雖出於我聖上好生之德。而何不念及於一國之公憤。三尺之重典耶。亦願卽允諸臣之請。竝令依法擧行。明正典刑。斷不可已也。答曰。省疏具悉。所陳悉諭諸批。爾其勿辭察職。
정조 10년
掌令金寅燮疏曰。伏以。皇天不吊。臣民無祿。我文孝世子。奄捐靑宮。永閉玄室。入域冤號。小大同情。伏惟我殿下。以聖人止慈之情。遭天倫無涯之戚。隨事盡禮。觸境疚懷。聖體不瑕有損。臣不勝區區憂慮之忱。臣爲參哀班。來伏京邸。不意柏府新命。忽下此際。逖違之餘。趨謝義重。哀惶之中。瀆撓是懼。第於目下事。有不容泯默者。敢此附陳焉。臣伏見傳敎下者。有醫官李廷楫減死遠配之命。臣誠不勝痛惋愕怡之至。噫嘻。痛矣。廷楫萬剮猶輕之罪。悉於前後三司之章。臣豈忍泚筆更提。以慼我聖心。而惟其陰惡之負犯。固當設鞫嚴覈。夬正邦刑。而殿下一味容貸。竟靳兪音。末乃以己酉已例。薄施編配之律。噫嘻。此何擧也。殿下以廷楫。謂無可殺之罪。而有此擧耶。上自縉紳。下至閭巷。莫不戟手憤罵。皆欲口臠其肉。此乃宗社之罪人也。臣民之血讎也。眞所謂國人皆曰可殺者。豈可强引不當之例。不施應行之典乎。至於喉院之累啓繳還。誠得惟允之體。而不意靳允之餘。遽下頒布之敎。一日二日。上下相持。至使逆醫。頃刻假息於覆載之間。臣誠心寒臆塞。繼之以痛哭也。伏乞廓揮乾斷。亟收廷楫等鞫問勿施之命。仍令王府。究覈得情。夬正典刑焉。嗚呼。龜柱之三大罪案。有一於此。已是劇逆。而王章尙稽於訊鞫。陰誅遽加於徑斃。神人憤痛。已無可言。而今此徒流案爻周之命。有若尋常罪囚物故後蕩滌者然。嘻。國無法則已。凶如此賊。逆如此賊。而諉之八議之刑。豈可逭三尺之律乎。若使龜柱。逞凶計於當時。則罔測之禍。迫在呼吸。豈殿下保有今日耶。臣固知聖意之出於仰慰慈心。而三司之章。大臣之箚。王府之疏。已可見公憤之激鬱。殿下雖欲屈法而伸恩。不可得矣。伏顧聖明。穆然改圖。亟從三司更發之請。是臣區區沬血之祝也。答曰。省疏具悉。所陳悉諭諸批矣。
정조 10년
丙午八月十八日卯時。上御重熙堂。左副承旨入待時。左副承旨徐瀅修。記事官金孝建李崑秀尹行任。以次進伏訖。上命書傳敎曰。御製校役管攝相妨。刑曹判書徐浩修本職許遞。飭已施。本是句檢之人。前提調吳載純敍用。竝令該曹口傳付軍職。又命書傳敎曰。十四日良策止宿狀啓來到之後。今已五日有半。更無登聞之事。如許稽忽之擧。前所未見。況不待朝令。已以初一日。先出路程記。不但擅便。彼人亦以往復停當爲言。而自下經自決定。終涉率爾。渡江時刻之改未換申。猶屬細節。目下數件事。已如是做錯。外此擧行之不及丁酉甲辰。槪可推知。又若勅行齎來儀註中。坐向節次。大違我國成送本。方自禮曹稟改。有更送問禮官之議。此亦大不察處。勅行齎來本。卽譯舌輩。私自謄出者乎。抑勅使之出示者乎。似此委折。原狀啓無一言槪及。今於謄本來到過數日之後。自該都監文書軸。始乃覺出。此一款。尤不成說。竝令延接都監。星火査問道伯。則事無大小。皆可主管。豈諉一時過去之儐使。此道伯。膠固處太膠固。闊略處太闊略。致有此査問之事。事甚可駭。當該道臣。越俸一等。西下首譯。待其上來。令館伴拿致。査問委折以啓。命退。承史以次退出。
정조 10년
丙午八月十八日申時。上御重熙堂。左承旨入侍時。左承旨徐龍輔。記事官金孝建李崑秀尹行任。以次進伏訖。上命書傳敎曰。不過體例間申飭。況復命在卽。齎咨官沈樂洙敍用。仍令該曹口傳付軍職。又命書傳敎曰。政官牌招開政。又命書傳敎曰。差祭吏曹參議許遞。前望單子入之。待下批牌招察任。又命書傳敎曰。詞訟劇地。老病可悶。右尹趙瑍許遞。今日政。以在京無故人差出。又命書榻敎曰。左副承旨許遞。前望單子入之。待下批牌招。又命書傳敎曰。左承旨。聞有實故。與右副承旨許遞。前望單子入之。待下批牌招察任。命退。承史以次退出。
정조 10년
行都承旨李秉模隨駕宿。左承旨李祖承隨駕直。右承旨徐龍輔隨駕宿。左副承旨未差。右副承旨未差。同副承旨洪義榮隨駕直。注書金孝建隨駕直一員未差。假注書李相璜隨駕直。事變假注書李貞運守宮直。
정조 10년
大駕詣慶熙宮後。奎章閤政院玉堂藥房口傳問安。答曰。知道。王大妃殿惠慶宮。遣承旨問安。答曰。知道。
정조 10년
徐龍輔啓曰。司僕寺內乘來言。捲簾取稟云矣。敢啓。傳曰。捲三面。
정조 10년
李祖承啓曰。今日動駕時。漢城府堂上。當爲導駕。而判尹金尙集摠府入直。左尹徐有大陣上進去。右尹未差。未差之代。政官牌招。開政差出。待下批。仍卽牌招。使之進參。何如。傳曰。允。
정조 10년
傳于李祖承曰。承旨入侍。
정조 10년
李祖承啓曰。工曹郞廳來言。明日宗廟景慕宮修改時。本曹堂上。當爲進參。而判書鄭枋。以摠管守宮。參判金憙在外。只有參議一人。無以推移進參云。何以爲之。敢稟。傳曰。參判許遞。今日政差出。
정조 10년
有政。吏批。判書兪彦鎬進。參判趙時偉牌不進。參議李集斗式暇。行都承旨李秉模進。以鄭好仁爲知敦寧。金思穆爲刑曹參判。黃昇源爲右尹。鄭述祚爲同敦寧。趙瑍爲工曹參判。故司諫李耉齡贈禮參例兼。故僉正李寅漢贈左承旨例兼。已上兵曹參判李重馥兩代追贈。
정조 10년
兵批。行判書李命植習陣進。參判趙鼎鎭替直。參議柳誼病。參知李夔入直。同副承旨洪義榮進。副司直趙瑍李在學徐瀅修趙衍德。
정조 10년
洪義榮啓曰。明日王大妃殿惠慶宮問安。何承旨進去乎。敢稟。傳曰。同副承旨進去。
정조 10년
傳于李祖承曰。同副承旨與館伴漢城判尹入侍。
정조 10년
洪義榮。以吏曹言啓曰。三南關東上京守令。催促下送後。草記事。命下矣。密陽府使沈鉁。溫陽郡守洪益烈。禮安縣監任鑌。當日下去之意。敢啓。傳曰。知道。
정조 10년
洪義榮。以兵曹言啓曰。右邊捕盜大將趙圭鎭。以禁革別將入直矣。還宮間。左邊捕盜大將李漢昌。姑令兼察任。何如。傳曰。允。
정조 10년
洪義榮啓曰。因兵曹草記。右邊捕盜大將。以左邊捕盜大將兼察事。允下矣。左邊捕盜大將李漢昌。牌招聽傳敎。何如。傳曰。允。
정조 10년
洪義榮。以兵曹言啓曰。明日迎勅習儀時。侍衛禁軍等。別將當爲率領。而別將趙圭鎭。今方別入直。以一番內禁衛將鄭觀采。兼領擧行。何如。傳曰。允。
정조 10년
洪義榮。以兵曹言啓曰。明日迎勅習儀時。禁軍。依甲辰年例。以六番擧行事。定奪矣。慶熙宮禁軍一番入直習儀時。以五番磨鍊以入之意。敢啓。傳曰。知道。
정조 10년
丙午八月十九日卯時。上御白圓領袍翼善冠。乘輿由協陽門。出敦化門。詣慶熙宮。駕前入侍時。行都承旨李秉模。左承旨李祖承。右承旨徐龍輔。同副承旨洪義榮。記事官金孝建。假注書李相璜。記注官承膺祚金健修。記事官李崑秀尹行任。奎章閣提學兪彦鎬李性源。二直提學朴祐源。檢校直閣徐鼎修。直閣鄭大容。以次侍立訖。上敎于義榮曰。侍臣上下馬節次除之。又敎曰。禁府當直。頹落太甚。所見甚不似。勅行入京前。使之修葺。可也。乘輿由興化門。入崇政門。詣魂宮。諸臣以次退出。
정조 10년
行都承旨沈豐之隨駕宿。行左承旨黃昇源隨駕宿。右承旨李亨元隨駕直。左副承旨李祖承隨駕宿。右副承旨徐龍輔隨駕直。同副承旨洪義榮隨駕宿。注書金孝建隨駕宿一員未差。假注書李相璜隨駕直。事變假注書李貞運守宮直。
정조 10년
洪義榮啓曰。備邊司郞廳來言。今日賓廳日次。而迎勅習儀相値。不得來會云矣。敢啓。傳曰。允。
정조 10년
承旨前望單子入之。李重馥李亨允落點。
정조 10년
以原春監司農形狀啓。傳于徐龍輔曰。觀此狀辭。雖不別白。被災處民情之還無。槪可知之。本道纔經癸卯大歉。又有此災荒。欲念民事。誠爲渴悶。其在一視之道。不可一爲一否。尤甚處還上。待分兮等狀啓。當許區別代捧。以此意。卽爲行會本道。俾於巡路。曉喩民人。期於安意奠居。未到地方。已過郡邑。別加關飭守宰。着意曉喩事。亦令星火行會。
정조 10년
沈豐之啓曰。因禮曹草記。愍懷墓補土畢役後。遣近侍行祭事。命下矣。何承旨進去乎。敢稟。左承旨進去。
정조 10년
沈豐之啓曰。明日動駕時。承旨當爲備員。而左承旨李重馥奉命在外。合有變通之道。何以爲之。敢稟。許遞。前望單子入之。
정조 10년
承旨前望單子于入之。黃昇源落點。
정조 10년
傳于洪義榮曰。新除授承旨牌招察任。
정조 10년
洪義榮啓曰。明日王大妃殿惠慶宮問安。何承旨進去乎。敢稟。右承旨進去。
정조 10년
以曺學臣柳孝源李晳。吳毅常囚單子。傳于李亨元曰。渠輩名。以侍衛之臣。離次齋宿之時。相率偃臥本廳。豈有如許頑愕之習。近來此輩貌樣。日甚駭悖。惟以謀避事役。周遮目前爲妙計。以至昨日經宿時。閣臣承吏及兵判以下。至宣傳官。留宿近地。而獨渠輩。徑歸直所。所爲萬萬痛惡。不徒此也。此輩無嚴之習。不可不嚴懲。況今日習儀時。因此侍衛不成樣。以此以彼。宜有別般勘處。勅行初到境。定配所發配。
정조 10년
徐龍輔。以奎章閣守宮檢校提學意啓曰。夜間閣內諸處無事之意。敢啓。傳曰。知道。
정조 10년
李亨元。以兵曹言啓曰。今八月二十一日。武臣賓廳講書日次。而動駕相値。不得爲之之意。敢啓。傳曰。知道。
정조 10년
李亨元。以訓鍊都監言啓曰。今八月二十一日還宮時。依兵曹節目。興化門元內入直軍二百名中一百名。將官率領。挾輦侍衛。北一營馬兵五十名。西營步軍五十名。新營標下軍四十名。待標信出直。各其將官。率領赴陣。還宮後撤罷之意。敢啓。傳曰。知道。
정조 10년
黃昇源。以守禦廳言啓曰。因迎接都監草記。今此勅行時。提調館伴前排。依甲辰年例。令守摠兩營擧行事允下而。取考甲辰謄錄。則館伴前排。本廳擧行矣。今番亦依此例。巡視旗手二雙。令旗手五雙。軍牢七雙。燈籠手一雙。隨率軍十名。別定次知敎鍊官領付。而今日習儀時。亦爲定送之意。敢啓。傳曰。知道。
정조 10년
黃昇源。以摠戎廳言啓曰。因迎接都監草記。館伴及提調前排。依甲辰年例。令守摠兩營定送事。允下矣。取考甲辰謄錄。則勅行迎送時。提調前排巡視。旗手二雙。令旗手五雙。軍牢七雙。燈籠手一雙。隨率軍五雙。自本廳。別定次知敎鍊官領率往付。故謹當依此擧行。而因都監知委。今日習儀時。亦爲定送之意。敢啓。傳曰。知道。
정조 10년
沈豐之。以義禁府言啓曰。別軍職曺學臣柳孝源李晳吳毅常等。勅行初到境定配事。命下矣。曺學臣柳孝源李晳吳毅常等。京畿高陽郡定配。以傳敎內辭意。具罪目。依例發遣府書吏。竝卽押送配所之意。敢啓。傳曰。知道。
정조 10년
李祖承。以義禁府言啓曰。軍色郞廳柳文養拿處事。傳旨啓下矣。柳文養。以二所監軍受牌云。待其納牌。拿囚之意。敢啓。傳曰。罰亦施矣。何必待納牌拿囚。分揀。
정조 10년
行都承旨沈豐之坐。行左承旨黃昇源坐。右承旨李亨元坐直。左副承旨李祖承坐。右副承旨徐龍輔坐。同副承旨洪義榮坐直。注書金孝建病一員未差。假注書李相璜仕直金祖淳仕。事變假注書李貞運仕。
정조 10년
洪義榮。以藥房都提調洪樂性。提調徐有隣。副提調李亨元言啓曰。日月流邁。文禧廟秋享奄過。仰惟聖懷。益復難抑。親臨將事。信宿移次。伏未審夜間。聖體。若何。勞動之餘。不瑕有損。臣等不勝區區憂慮。敢此問安。答曰。知道。
정조 10년
沈豐之啓曰。司僕寺內乘來言。捲簾取稟云矣。敢啓。傳曰。捲三面。
정조 10년
黃昇源啓曰。來二十五日朝參日次。而以國忌正日。頉稟之意。敢啓。傳曰。知道。
정조 10년
傳于黃昇源曰。大臣備局堂上引見。
정조 10년
假注書望。注書金孝建病。代金祖淳爲假注書。
정조 10년
沈豐之啓曰。注書金祖淳。時無職名。令該曹依例付軍職。冠帶常仕。何如。傳曰。允。
정조 10년
有政。吏批。判書兪彦鎬進。參判未差。參議李集斗進。行都承旨沈豐之進。以鄭萬始爲副校理。李書九爲修撰。成德雨爲副修撰。李在學爲兵曹參判。尹承烈爲右尹。宋啓來爲殷栗縣監。李東植爲延日縣監。鄭東敎爲戶曹佐郞。魚在沼爲軍資主簿。金尙集爲慶尙監司。
정조 10년
兵批。行判書李命植次對入侍。參判未差。參議柳誼侍衛。參知李夔入直進。行都承旨黃昇源進。副司直單李重馥金憙。
정조 10년
黃昇源啓曰。殷栗縣監。當日辭朝事。命下矣。憲府旣已署經。諫院不得署經。除在外外。未肅拜呈告人員。竝卽牌招。何如。傳曰。一司除署經。
정조 10년
備忘記。勅行再明當到黃州。禁辟等節。各別關飭。聞箕伯則般車顯局。猶多不察處。況海伯人品。本自醇善。且以今番殷栗事狀啓言之。守令之不畏上營如此。若無拔例提飭。難保無整肅。卽令延接都監。趁勅行到境前。嚴關海伯處。禁辟一款。兵使亦無不可管之理。此意。一體行會兵使處。使之合力擧行。萬一不謹監兵使。何顧遞易之弊。竝當隨現告。拿問處之。亦令枚擧此意行會。
정조 10년
傳于黃昇源曰。嶺伯首望。誠得人。雖欲擇差。幾無出此。而俄於賓筵。以本道之此時遞易。雖因事勢之萬不得已。不可不十分審擇。政官使之往問領相後。微稟爲敎。而及聞政院微稟大臣。單擧此重臣。直令擬入。副末望則不言樣入稟。然則無異單望。事甚苟簡。且非兩南伯問議大臣之意。當該首薦進去。參議禁推。
정조 10년
傳于黃昇源曰。同副承旨入侍。
정조 10년
兵曹口傳政事。副司果韓商新。
정조 10년
黃昇源。以弘文館言啓曰。本館下番。連日闕直。事甚未安。新除授副校理鄭萬始。修撰李書九。副修撰成德雨。竝卽牌招。以爲推移入直之地。何如。傳曰。允。
정조 10년
洪義榮。以義禁府言啓曰。高陽郡定配罪人曺學臣柳孝源李晳吳毅常等。竝卽放送。別定將校。今日內。星火捉送于闕下。以待處分事。分付該道道臣之意。敢啓。傳曰。知道。
정조 10년
領議政鄭存謙箚曰。伏以。日月迅駛。文禧廟秋享奄過。臣民慟隕。益復如新。伏惟親行祀事。經宿回鑾。聖懷隨處增疚。玉體不瑕有損。伏不勝區區憂盧之忱。仍念臣之危疾。再中不可復起之狀。已悉前箚。何敢爲煩複之言。仰溷崇聽。而向承批旨。有趁勅行到京。卽爲造朝之敎。以臣已廢之疾。若有可瘳之期。慰藉而勉勵之。臣惶恐感泣。繼而自悼。臣之半身不用。今至一望。連試鍼藥。終無分減。晝夜深汗。僵如木石。特以一縷之未泯。職名猶縻。前後陪班。有位咸簉。而若罔聞知。迎勅臨迫。動駕有期。而蠢動無望。常分盡廢。人事都絶。尸居曠務。猶屬餘事。虛叨一日之職。冞增一日之罪。每一念至。五內煎熬。情窮勢迫。靡所因極。玆不得不復申哀鳴於天地父母之前。伏乞聖慈。特推矜諒。亟賜鞶褫。俾安垂死之心。仍治臣虧分屢瀆之罪。以肅朝綱。公私萬幸。答曰。省箚具悉卿懇。俄仍戶判登筵。有筵敎。卿必聞之。卿須安心勿辭。益加善攝。俟間造朝。仍傳曰。此批答。遣史官。傳諭于領議政。
정조 10년
吏曹參判趙時偉疏曰。伏以。禮葬之月朔奄過。仲秋之享祀親行。睿儀與日俱遠。聖懷拊時增傷。如臣滓穢之賤。獨阻陪享之班。徒切悲慕之忱。念臣惟當閉門不見人面而死者也。臣不以生人自居。世當以廢人處臣。只緣官資不去身上。蹤跡尙留城裏。備數銓銜。屢辱政牌。情窮勢蹙。此何人也。噫。立朝仕宦。積忤而被誣者。何恨。而豈有如臣家。受知君父。坑坎而袵席者。亦何限。而豈有如臣家。凶賊近出而十年包羞。憯誣罔極而一息苟活。禁門之外。當直之庭。百口相率。呼天籲冤。當其時也。人鬼之未分。生死之何論。朝夕薤粉。自知無幸。頃刻之間。天日赫臨。旣照魅。又照盆。判付恩敎。凡五百二十有七言。而句句昭晣。字字慰諭。聚首攀讀。百拜九頓。至若戶判兄弟以下二十三字。諄諄懇懇。尤至渥也。人方以惡逆甘心而上則以隄防詡之。人方以獲法聲罪而上則以別族諭之。不忠如臣。負罪如臣。何以獲此。雖如輿儓無知之聚觀者。猶且拭淚而代感。此恩此德。此生此世。何由報答。飜諺而婦女擎讀。尊閣而子孫傳誦。天地父母之曲爲臣家地者。如傷如保。至矣盡矣。凶誣不行。私冤旣白。在今之道。但當緘口無辨。極禮聖意。死生禍福。惟命之俟。赴湯蹈火。惟分是盡而已。更何敢冒入文字。煩說去就。殆若尋常辭巽之爲哉。第滿盈之極。殆辱必至。兆朕之見。哲愚皆知。區區自矢之心。不待毒誣之來。早欲一暴矣。今則全門僇辱。一身狼狽。言之亦晩。而臣之所懼者。雖以我聖上終始庇覆之德。不諒匹夫之志。若曰。上之昭釋旣如彼。而乃兄慢命。其弟違召。是何臣分也耶。此臣辜負之罪。萬死有餘。玆犯瀆擾之誅。冒陳肝血之懇。惟聖主垂察焉。噫嘻。痛矣。十數年來。世變罔測。亂逆疊出。世臣大家。近族切姻。多有不幸之痛。而上而明主臨之。下而公論在焉。雖以至危險之囂俗。至齷齪之人心。未聞以一凶敦之出。陰懷赤族之禍心。公肆白地之危誣。輕下莫須有之活法者。而徒緣臣之弟兄。無才能。無勞勩。拭拂簡拔。踰分溢涯。重以愚滯之性。不能隨俗媚嫵。受恩偏隆。反爲懷璧之罪。涉世昧方。自速落穽之禍。孽由已作。累及門族。壞私家謹畏之規。啓聖朝傾軋之習。譬如處子一受不潔之誣。而遂爲終身之冤。臣雖迷頑。未能判死。尙何顔面。入而對宗族。出而立於世乎。過此以往。惟宜鏟跡於睢盱猜忮之場。歸分於畎畝溝壑之間。使人我相忘是非不到。則庶或爲桑楡之收。而釋家所謂將此報佛恩者。抑亦爲未死前仰酬隆眷之萬一也。以臣目下情踪。偃處京第。祗受庚牌。已涉惶猥。在家不進。尤犯死罪。玆陳鳥鳴之哀。兼請狐丘之行。情溢辭短。有隕如瀉。伏乞聖慈。天地父母。哀臣憐臣。將臣官秩。一倂鐫改。仍命選部。永刊朝籍。使之避遠危機。得保餘喘。非臣之幸。卽一門之幸。世道之幸。答曰。省疏具悉。人言已盡昭慰。本職宜敢遞。亞銓之任。今姑許遞。
정조 10년
丙午八月二十一日辰時。上御白圓領袍翼善冠。乘輿由廣達門。出興化門。還宮動駕時。行都承旨沈豐之。行左承旨黃昇源。右承旨李亨元。左副承旨李祖承。右副承旨徐龍輔。同副承旨洪義榮。記事官金孝建。假注書李相璜。記事官李崑秀尹行任。奎章閣提學兪彦鎬李性源。直提學朴祐源。檢校直閣徐鼎修。以次侍立訖。上曰。判尹已來待乎。孝建趨出。與漢城判尹金尙集進前。敎曰。都民喪行之路。卿等果有所講定者乎。尙集曰。阿峴似可行喪。而訓將則以墓所主脈。不可輕許云矣。臣則以爲。昌陵之磗石峴。與阿峴無異。而猶許行喪。則獨於阿峴。似無不可許之端矣。上曰。館伴大侍。孝建承命出。與性源進前。上曰。迎勅時。禁雜人等節。卿與兵判。預先講定。無如昨日雜亂。可也。性源曰。勅行時禁雜人。前後申飭。不啻嚴明。而昨日習儀時。城內城外觀光人。猶復如前喧聒。南部則官員及下隷。竝不來待。事之寒心。莫此爲甚。當該部官。竝拿問處之。京兆當該堂上。亦爲推考。何如。上曰。依爲之。性源曰。以禁雜人事。纔已出擧條。而京兆及該部吏隷。非但數少。兼且孱劣禁襍人一節。有難專責。自弘濟院迎恩門至城外城內諸處。令三軍門及守摠兩營。依甲辰例。分掌嚴禁。何如。上曰。依爲之。上命書駕前下敎曰。還宮後。次對來會。乘輿自敦化門。入協陽門還宮。諸臣以次退出。
정조 10년
行都承旨沈豐之坐。行左承旨黃昇源坐直。右承旨李亨元坐。左副承旨李祖承坐直。右副承旨徐龍輔坐。同副承旨洪義榮坐。注書金孝建病一員未差。假注書李相璜仕金祖淳仕直。事變假注書李貞運仕。
정조 10년
洪義榮啓曰。備局有司堂上趙時俊。特敎申飭之下。謂有情勢。懸牌闕外。無意膺命。事體所在。誠極未安。推考。何如。傳曰。更加申飭。斯速承膺。
정조 10년
藥房都提調洪樂性。提調徐有隣。副提調李亨元啓曰。連日移次。侵早回鑾。伏未審夜間。聖體。若何。寢睡水剌之節。亦何如。臣等率諸御醫入診。詳察聖候爲宜。王大妃殿氣候。何如。惠慶宮氣候。何如。臣等不勝區區伏慮。敢來問安。竝此仰稟。傳曰。知道。
정조 10년
洪義榮啓曰。備局有司堂上鄭一祥李性源徐有隣。依下敎來待矣。傳曰。入侍。
정조 10년
沈豐之啓曰。吏曹判書兪彦鎬牌不進。推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。更爲牌招。申飭開政。
정조 10년
沈豐之啓曰。吏曹參議李集斗。旣有放送之命。一體牌招。何如。傳曰。允。
정조 10년
李祖承啓曰。吏曹判書兪彦鎬。參議李集斗牌不進。推考傳旨及罷職傳旨。今方捧入。而開政命下之後。連事違召。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。參議只推。與判書更爲牌招。
정조 10년
李祖承。以弘文館言啓曰。本館下番。連日闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 10년
有政。吏批。判書兪彦鎬進。參判未差。參議李集斗進。行都承旨沈豐之進。以沈有鎭爲大司憲。姜彝正爲執義。呂萬永爲司諫。徐有鍊爲持平。李秀夏爲獻納。柳畊鄭致淳爲正言。金履翼爲副校理。李庚運爲修撰。洪良浩爲判尹。金峙默爲知義禁。鄭昌順爲典醫監提調。
정조 10년
兵批。行判書李命植病。參判李在學病。參議柳誼病。參知李夔入直進。右承旨李亨元進。副司直單趙時俊鄭昌順趙時偉洪良浩洪聖淵李勉兢朴基正。副司果單李太亨申馥李翼晉。副司正單金祖淳。
정조 10년
李祖承啓曰。新除授臺諫牌招。守令署經事。命下矣。大司諫宋鍈。掌令金寅燮禹貞圭。一體牌招。何如。傳曰。允。
정조 10년
李祖承。以弘文館言啓曰。新除授副修撰成德雨。時在京畿坡州地。經筵入番事緊。請斯速乘馹上來事下諭。傳曰。依啓。
정조 10년
李祖承。以禮曹言啓曰。因迎接都監啓辭。今此勅使諭祭吉時。依例令禮曹推擇事。啓下矣。勅使入京。旣以來九月初三日爲定。諭祭吉時。令日官推擇。則同日午時未時俱吉云。以此兩時中。令都監定奪擧行。何如。傳曰。允。
정조 10년
李祖承。以兵曹言啓曰。依下敎。別軍職廳書員姜遇福。使令李春福崔用大羅福起李春成李春興等。各決棍五度之意。敢啓。傳曰。知道。
정조 10년
洪義榮。以備邊司言啓曰。卽見忠淸監司金光默狀啓。則備陳道內綿農慘被歉荒之狀。仍請各軍門各衙門軍布砲保。以純錢代納事。令廟堂稟旨。分付矣。今年晩澇頻仍。木花之失稔。蓋可領略。前此傳敎及別諭中。還布代捧之命。寔出於先期軫恤之惠澤。而道臣狀請。卽是目擊實狀。對揚德意之擧。軍布雖重。民情宜顧。且於綿荒之歲。亦有從願之例。依狀請。特許代捧之意。分付各軍門及各該衙門。何如。傳曰。依此請施行事。卽爲分付。
정조 10년
洪義榮。以刑曹言啓曰。因兵曹判書李命植所啓。敦化門攔入人崔昌祿。各別嚴繩事。命下矣。崔昌祿係是出身。移義禁府處之。何如。傳曰。允。
정조 10년
內醫院啓目。御用熟地黃監蒸事。院官員鄭維常。黃海道黃州地下去回還時。載持馬題給事。本道監司處。下諭。何如。啓。御藥事體。雖甚重大。本道支勅旁午。此時貽弊之端。務令省減。姑勿下送。從後更稟爲良如敎。
정조 10년
領議政鄭存謙箚曰。伏以。臣於受薦銓官禁推之命。竊有所萬萬惶蹙者。昨於病伏中。銓堂。以嶺伯議望事來問。臣病思昏瞀。省覺不逮。意謂問議與薦擬差間。只擧首擬之人矣。及伏見傳敎。始覺大謬。緣臣昏錯。應行之例。若是違式。致勤飭敎。至有銓堂之置對。苟究其由。莫非臣罪。震懍悚恧。無以自容。玆敢短箚自劾。伏乞聖明。亟降譴罰。以警具僚。以安賤分焉。取進止。答曰。省箚具悉卿懇。嶺伯望筒事。與卿本來規度。雖相舛違。安得事事盡善裁量。所引過矣。銓官禁推之擧。若於此等處。一例闊略。後弊。恐有他除官單擬之慮也。雖已放送。出於安卿心之意。卿須安心勿辭。俟間造朝。仍傳曰。此批答。遣使官。傳諭于領議政。
정조 10년
左議政李福源。右議政金熤箚曰。伏以。昨因嶺伯望事。有銓堂禁推之命。銓堂問議時。臣等亦旣與聞。嚴敎之下。誠不勝惶恐之至。兩南伯備擬之規。差與廟薦有異。首揆所擧擬之人。臣等之意。亦儘可合。故銓堂歷示時。只得隨問唯唯。至於末副望。初未及思到。責在臣等銓堂何罪。臣等憒憒充位。無一協贊。顚錯疎忽。不獨此一事而已。首揆旣以此自引。在臣等處義。尤不容晏然。玆敢聯陳短箚。仰瀆崇聽。伏乞聖明。亟降威罰。以安私分。取進止。答曰。省箚具悉卿等之懇。昨日之事。何乃追提於今夕。領相見方調病。宜其有遺照。而承佐之責。政在卿等。本事之致此葛藤。予則多爲卿等慨慨然細事也。豈足置懷。安心勿辭。卽起視事。仍傳曰。此批答。遣史官。傳諭于左右相。
정조 10년
丙午八月二十二日辰時。上御誠正閣。藥房承候入侍時。都提調洪樂性。提調徐有隣。同副承旨洪義榮。假注書金祖淳。記事官李崑秀尹行任。以次進伏訖。樂性曰。雨後日氣頗涼。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。上曰。有司堂上禮曹判書都承旨入侍。賤臣承命出。與有司堂上鄭一祥李性源。禮曹判書李在簡。行都承旨沈豐之偕入進伏。上曰。昨日次對筵話。聞之乎。樂性曰。未得聞之矣。上敎諸臣曰。昨今以筵敎。傳播於外間矣。何不爲之耶。樂性曰。伏未知何敎乎。上曰。此則筵退後。詳問於昨日入侍諸人。可也。大抵李秉鼎事。予則謂全是樂禍之心也。渠旣被憯毒䵝昧之誣。則豈忍復效東馨之口氣。肆然逞慼於人耶。予非不欲嚴加處分。而但此輩本心。固未嘗如此。只是得失關中。利害當前。務爲乖激之事。以冀萬一之幸者。觀於李東馨疏。灼然可知也。彼若以此。爲眞箇義理。則何乃一向泯默。不先不後而巧發於今日耶。今日出東馨。明日出秉鼎。如此不已。則將無止泊之時。在今世道。唯是鎭安二字。爲第一緊務也。樂性曰。殿下每以鎭安爲至務。不問李東馨。故今番李秉鼎事亦出矣。若於東馨初出之時。嚴加處分。以杜其禍心之源。以爲懲此勵彼之擧。則秉鼎之事。豈復發於今日乎。此蓋鎭安。不如明斷之致也。上曰。不然矣。此果未能鎭安之。而然東馨之疏。卽所謂逐鹿不見泰山者。渠以惡嫉李秉鼎之故。急於構誣。不知不覺之中。自陷於罔測之科也。竄配亦已足矣。有何可問之端耶。樂性曰。李秉鼎亦人耳。旣被罔測之指目。則豈肯縮伏乎。不問東馨之前。秉鼎長在於人鬼之關。故馴至於今番之事。蓋惜一李東馨。反使無故之人受傷矣。上曰。予欲使無故之人不受傷。故不問矣。大抵無論李東馨李秉鼎。其爲人。皆非良善君子。若逮問之際。東馨吐出一邊人。秉鼎又吐出一邊人。則世將無完人。那時將何以處之乎。此予所以不問於東馨之故。不然。東馨秉鼎。固何有愛憎於其間而然耶。樂性曰。渠輩雖甚無狀。豈敢連及平人乎。上曰。渠輩互欲自明。則豈不捏引耶。樂性曰。捏引之人。少無干犯。則自當白脫。不然則當伏典刑。如此。然後亂階可絶。平人可安矣。上曰。信如卿言。則朝廷當盡空矣。師翰夏賊。無人不親。若以此互相摘指。則餘者。幾何。彼邊出師翰。此邊出夏賊。譬如博者之均解。予意則以爲。自今以往。二邊之人。更勿懷較挈之心。好矣。上曰。昨以吏議事。有傳敎矣。卿見之乎。樂性曰。見之矣。上曰。吏判之牌不進。因此而然耶。樂性曰。似然矣。凡政望之不備三望者。蓋爲受點之人。不但在於首擬之人。而至於議薦。則又是重事體之意。不然。政官。足矣。何必使大臣議薦耶。領相之爲人。予甚貴重。而至於此事。大段誤矣。戶判以此筵敎。往傳。可矣。樂性曰。此事。似由於病中不能致察矣。上曰。此事有關國體。故予亦如是矣。樂性曰。勅使入城日字甚緩。故西路貽弊。似多矣。上曰。館伴。見路程記乎。以葱秀宿站。黔水中火磨鍊。此何故也。性源曰。鳳山則勅行本以拘忌。故路程記之如是磨鍊。似或因此而然也。上曰。儀註中。無三叩頭節次。以四拜磨鍊。四拜。當以叩頭改之乎。在簡曰。然矣。上曰。祭文以漢語讀之。能不見笑於彼人耶。性源曰。以我音讀之。似好矣。上曰。禮曹郞廳。上香乎。在簡曰。然矣。在簡曰。通官持來儀註中。魂宮賜祭時。有再次三跪九叩之節次矣。跪叩之禮。旣行於迎入祭文之後。而又行於行禮之時。則恐有架疊之嫌。賜祭儀註中。跪叩節次。勿爲磨鍊。何如。上曰。依爲之。出擧條上曰。有司堂上進前。一祥等進前。上曰。前戶判入來乎。一祥曰。不爲入來矣。上曰。今日民事。誠甚悶然。而有司之任。方纔備員。故召見矣。大抵民事。全在於有司之得人。而至於災年。所係尤大。必須聚會精神。領略事務。然後可以接濟矣。昨日錦伯狀請軍木代錢事。果議於領相。而皆以許施。欲覆奏耶。一祥曰。然矣。上曰。湖西綿農。何如云耶。一祥曰。以狀啓觀之。通一道失稔。而大抵京畿。亦慘凶云矣。性源曰。臣意則全數代捧。似太過矣。上曰。木上納。只有六道。若竝代捧。則能無害於國用乎。有隣曰。他軍門則皆欲代捧。而獨訓局。似難之。蓋訓局。同數不敷。難以錢代捧。本無嬴餘之物故也。上曰。壬寅年則李亨逵。則過爲騷動。故代捧停退等事。皆近年所無之例也。此路旣開。故百姓以爲當然。若遇歉年。則必預先騷動。今年亦不可不依壬癸兩年例爲之矣。性源曰。近來監司。皆請得乙丙年所無之事矣。上曰。代捧在古亦然。豈近來之創行者也。性源曰。代捧與停退。古則不敢自下陳請矣。上曰。新嶺伯。不可不速爲下去。舊伯之治簿。當費幾日乎。性源曰。嶺南與他道自別。穀簿甚多。雖速速了勘。近一月矣。上曰。嶺南壬寅年舊還。捧上乎。有隣曰。壬寅條盡捧矣。上曰。戊戌年舊還則何以爲之耶。有隣曰。未捧矣。上曰。爲幾石乎。有隣曰。六十餘萬石矣。上曰。此則禮判爲嶺伯時事耶。有隣曰。然矣。其時則數停。故如是矣。上曰。新嶺伯爲人甚礭。而爲政甚猛。今年新還。若欲盡捧。則嶺民必當騷動。誠可預悶矣。樂性曰。以外貌觀之。甚純謹。似不至於太猛矣。有隣曰。以其廣州時事言之。決非猛人。臣等則或恐甚太寬矣。命書傳敎曰。此時本道方伯遞易。已可悶。行部在卽。新除嶺伯。五六日內。使之辭朝。上曰。卿等今則無暇。待勅行過去。着實留意於民事。可也。上覽忠淸監司溫陽郡守罷黜狀啓。下敎曰。該郡守。再昨催促下送矣。此狀啓則不知其還下而罷黜矣。以已爲下送之意。行會於本道伯。可也。以忠淸監司狀啓。溫陽郡守洪益烈罷黜事。命書傳敎曰。日昨已因飭敎已下送。此狀本。似出於還任之前。還下送。本郡聞是災邑云。此時邑倅。不可一刻曠官。來年麥秋前。切勿輕許由暇事。回諭。性源曰。副勅歷路。多作詩云。而其詩不甚大段矣。上曰。蓋非不能詩之人也。命書傳敎曰。時囚罪人李集斗。付過放送。樂性曰。今番三都監餘儲不多。儀軌廳物力。極爲苟艱。而至於禮葬都監。尤無所餘。不可不及時區劃。錢二百兩。自戶兵曹。分半劃送。以爲補用之地。何如。上曰。依爲之。出擧條命退。諸臣以次退出。
정조 10년
丙午八月二十二日巳時。上御重熙堂。禮房承旨入侍時。右副承旨徐龍輔。假注書金祖淳。記事官李崑秀尹行任。以次進伏訖。上曰。提調入侍。上曰。政官催促入來。開政。命書傳敎曰。旣非自己一人當着之事。則獨自處義。已無所據。收敍之後。今日入侍。亦不進參。尤極未安。飭敎之下。尙無消息。有司堂上趙時俊。從重推考。卽爲牌招。申飭行公。違牌。勿爲呼望。命退。承史以次退出。
정조 10년
丙午八月二十二日酉時。上御重熙堂。坐直承旨入侍時。左副承旨李祖承。假注書金祖淳。記事官李崑秀尹行任。以次進伏訖。上曰。金虎門留門。政官牌招。賤臣承命出傳。命書大臣聯名箚子批答。上曰。承旨之母病。今則何如耶。祖承曰。尙在沈綿中矣。上曰。政官入來與否。知入。賤臣承命出。還奏曰。政官姑未及入來云矣。上曰。牌去來。催促。命退。承史以次退出。
정조 10년
行都承旨沈豐之坐。行左承旨具明謙坐直。行右承旨黃昇源坐。左副承旨李祖承坐。右副承旨徐龍輔坐。同副承旨洪義榮坐直。注書金孝建病一員未差。假注書李相璜仕直金祖淳仕。事變假注書未差。
정조 10년
黃昇源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
黃昇源啓曰。御營聽將官來言。今日本廳軍兵。日次私習云矣。敢啓。傳曰。知道。
정조 10년
沈豐之啓曰。吏曹假郞廳來言。御覽官案修正次。請出矣。敢啓。傳曰。知道。
정조 10년
以開城府留守狀啓。奉祭品差使員定送事。傳于黃昇源曰。以勅行問答觀之。前一日。先爲發送爲言。且勅使。卽奉祭品出來之行。則彼行尙在關西。祭品已到畿內。不但名實之相左。彼人若推索。使之近前陪往。則將以何物出示乎。今番勅行。關西擧行。無不顚錯。此事爲尤甚矣。我國雖不富饒。措辦祭物。豈待彼人銀兩乎。萬一生梗。其責孰果當之乎。且聞勅使。以祭品先行事。頗有持難之言云。則如是遙遙前行。萬萬疏忽。關西奉祭物差使員。過勅行後。拿問處之。不飭之西下首譯。亦令館伴嚴飭。該道監司推考。必以謬例。爲分疏之端。而焉有謬例。越兩道境先行之例乎。至於京畿差使員。則爲慮民邑之弊。使之臨期下送。未及等待。事勢固然。大抵京司之命令如此。外邑之奉行如彼。了無着意遵行之意。事甚駭然。所送祭品。留置高陽站。勅使所見處照數。依關西問答說話。入京前一日。先爲入送事。令都監卽爲分付。如未上送。留置本府。待勅行先一日發送。亦無不可。此意。一體分付該留守處。
정조 10년
傳于沈豐之曰。右承旨許遞。
정조 10년
傳于黃昇源曰。行首宣傳官改差。令該曹口傳差出。
정조 10년
兵曹口傳政事。李亨元爲宣傳官。
정조 10년
副摠管前望單子入之。元厚鎭落點。
정조 10년
沈豐之啓曰。守令署經事。命下矣。大司憲沈有鎭。掌令金寅燮禹禎圭。正言鄭致淳牌不進。大司諫宋鍈陳疏入啓。獻納李秀夏。正言柳畊。執義姜彝正。持平徐有鍊在外。持平尹悌東未署經。諫院只有司諫呂萬永一人。兩司俱不得備員。無以署經。何以爲之。敢稟。傳曰。都憲。聞有實病。與在外人許遞。前望單子入之。待下批。牌招察任。
정조 10년
沈豐之啓曰。大司諫宋鍈。疏批已下。一體牌招。以爲備員署經之地。何如。傳曰。允。
정조 10년
臺諫前望單子入之。大司憲尹承烈。執義兪彦脩。掌令鄭德弼韓宗纘。持平李羽晉。獻納呂萬永。正言嚴思憲鄭大容落點。
정조 10년
沈豐之啓曰。守令署經事。命下矣。大司憲尹承烈牌不進。推考傳旨。今方捧入。而執義兪彦脩。掌令韓宗纘鄭德弼俱在外。只有持平李羽晉一人。無以備員署經。大司憲更卽牌招。何如。傳曰。允。
정조 10년
玉堂前望單子入之。應敎申耆。副應敎趙濟魯。校理成種仁尹致性。副校理沈晉賢。修撰金啓洛姜彝正。副修撰洪義浩趙弘鎭落點。
정조 10년
徐龍輔。以弘文館言啓曰。本館下番。連日闕直。事甚未安。新除授應敎申耆。副應敎趙濟魯。校理尹致性成種仁。副校理沈晉賢。修撰金啓洛。副修撰趙弘鎭洪義浩。竝卽牌招。以爲推移入直之地。何如。傳曰。允。
정조 10년
徐龍輔。以弘文館言啓曰。新除授修撰姜彝正。時在忠淸道公山地。經筵入番事緊。請斯速乘馹上來事下諭。傳曰。依啓。
정조 10년
以咸鏡監司狀啓。道內各邑還穀。以相當穀折半代捧事。傳于黃昇源曰。卿之預先狀請。政合予意。何必回啓。依狀請施行事。回諭。
정조 10년
兵曹口傳政事。以南憲喆爲守禦中軍。
정조 10년
徐龍輔。以宗廟署都提調意啓曰。昨日昏後。本署令柳。言送於臣。今月望日祭享罷後。依例奉審。則第十四室王后位櫝臺席。退縮於後邊。萬萬驚悚。卽爲還整。仍爲言及祭監監察。至于宮闈令呈課之擧云。莫重莫嚴之地。不能審愼將事。致有銀席之退縮。當該宮闈令不謹之罪。拿問重勘。恐不可已。望日以後。已爲許多日。而廟司者。不卽言于提擧。以爲草記論責之地。只使監察呈課者。揆以事體。極涉昩然。本署令柳。亦爲拿處。以示警責。似合事宜。而此莫非臣矇然不察之罪。惶恐待罪之意。敢啓。傳曰。卿則勿待罪。本事。聞甚驚悚。當該宮闈令。中官所爲。萬萬無狀。如渠輩。何必拿問。卽令內寺府。削去名籍。遠地定配。以懲他中官。不稟承傳色中官。亦爲重繩。因此而有提飭者。近來內外之治法禁。何如。而獨於廟中執事。則中官與外朝。相雜行禮。齋宿之時。亦必有相雜之弊。以此意。嚴飭屬官及守僕等處。如有相雜之弊。則不飭之官員守僕。隨現痛懲。且言語之相通。自是極律。姑無論。雖於往來之際。或有不嚴之事。則這卽論報草記。如是申飭。萬一泛忽。自卿難免其責。卿等惕念擧行。監察處亦爲嚴飭。各別戢察。廟司事。渠旣摘發呈課。不卽往言。生疏所致。爲先推考。此皆守僕輩。不能守法之致。何責乎未闇式例之郞官乎。伊日行首守僕。事知守僕。卿其自本署。各別嚴治。此傳敎一通。書付官員直所及宮闈令齋宿處。仍又書付獻官監察房。使之常目遵行。可也。
정조 10년
具明謙。以備邊司言啓曰。昌城府使李壽弘。在任身死矣。依法典返柩時。擔軍題給之意。分付所經各道。何如。傳曰。允。
정조 10년
具明謙。以訓鍊都監言啓曰。因忠淸監司金光默狀請。本道上納各營門軍布。以錢代捧事。自備局覆啓。蒙允矣。訓局則與他營衛門有異。軍兵所着軍服。元無自營造給之規。只以渠等之奉足綿布。自備造着。故雖値綿歉。有倍於今年之時。各邑保布。不許純錢。良以此也。今此道臣之請。旣出爲民之事。備局覆奏。亦是對揚之意。臣亦旣不知仰體德意。而見今本局木儲告乏。冬等奉足。無路交給。若以純錢盡捧。則許多軍兵之軍服。無以造着。抑鬱之情。在所當念。該道所納本局革布。尤甚邑外。竝以純木上納事。更爲分付。何如。傳曰。軍需所關。事係不輕。至於本局許多奉足。專靠此木綿。在前代捧或停退時。多不得一例擧行矣。然旣許之事。豈可中止。尤甚邑全數代捧。之次邑稍實邑。參半代捧事。分付。
정조 10년
洪義榮。以義禁府言啓曰。宮闈令中官金濟弘。遠地定配事。承傳啓下矣。金濟弘。全羅道光陽縣定配。而以承傳內辭意。具罪目。依例發遣府羅將。押送配所。何如。傳曰。允。
정조 10년
洪義榮。以義禁府言啓曰。刑曹啓辭內。出身崔昌祿。移本府處之事。允下矣。崔昌祿今方待命。卽爲拿囚之意。敢啓。傳曰。知道。